Document ID: 32007D0846

KOMISIJAS LĒMUMS
(2007. gada 6. decembris),
ar kuru izveido paraugu sarakstam, kur uzskaitītas iestādes, ko dalībvalstis apstiprinājušas saskaņā ar dažādiem Kopienas veterināro tiesību aktu noteikumiem, un definē noteikumus, ko piemēro šo sarakstu nosūtīšanai Komisijai
(izziņots ar dokumenta numuru K(2007) 5882)
(Kodificēta versija)
(Dokuments attiecas uz EEZ)
(2007/846/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1964. gada 26. jūnija Direktīvu 64/432/EEK par dzīvnieku veselības problēmām, kas ietekmē liellopu un cūku tirdzniecību Kopienā (1), un jo īpaši tās 11. panta 6. punktu,
ņemot vērā Padomes 1988. gada 14. jūnija Direktīvu 88/407/EEK par dzīvnieku veselības prasībām, kas piemērojamas Kopienas iekšējā tirdzniecībā ar sasaldētu mājas liellopu spermu un tās ievedumiem (2), un jo īpaši tās 5. panta 2. punktu,
ņemot vērā Padomes 1989. gada 25. septembra Direktīvu 89/556/EEK par dzīvnieku veselības nosacījumiem, kas reglamentē Kopienas iekšējo tirdzniecību ar liellopu sugas mājdzīvnieku embrijiem un to importu no trešām valstīm (3), un jo īpaši tās 5. panta 3. punktu,
ņemot vērā Padomes 1990. gada 26. jūnija Direktīvu 90/426/EEK par dzīvnieku veselības prasībām attiecībā uz zirgu dzimtas dzīvnieku pārvadāšanu un importu no trešām valstīm (4), jo īpaši tās 7. pantu,
ņemot vērā Padomes 1990. gada 26. jūnija Direktīvu 90/429/EEK, ar ko nosaka dzīvnieku veselības prasības, kas piemērojamas Kopienas iekšējā tirdzniecībā ar cūku sugas dzīvnieku spermu un tās importu (5), un jo īpaši tās 5. panta 3. punktu,
ņemot vērā Padomes 1991. gada 28. janvāra Direktīvu 91/68/EEK par dzīvnieku veselības prasībām, kas ietekmē aitu un kazu tirdzniecību Kopienā (6), un jo īpaši tās 8.a panta 6. punktu,
ņemot vērā Padomes 1992. gada 13. jūlija Direktīvu 92/65/EEK, ar ko paredz dzīvnieku veselības prasības attiecībā uz tādu dzīvnieku, spermas, olšūnu un embriju tirdzniecību un importu Kopienā, uz kuriem neattiecas dzīvnieku veselības prasības, kas paredzētas īpašos Kopienas noteikumos, kuri minēti Direktīvas 90/425/EEK A pielikuma I iedaļā (7), un jo īpaši tās 17. panta 3. punkta c) apakšpunktu un 18. panta 1. punkta ceturto ievilkumu,
tā kā:
(1)
Komisijas 2001. gada 24. janvāra Lēmums 2001/106/EK, ar kuru izveido paraugu sarakstam, kur uzskaitītas iestādes, ko dalībvalstis apstiprinājušas saskaņā ar dažādiem Kopienas veterināro tiesību aktu noteikumiem, un definē noteikumus, ko piemēro šo sarakstu nosūtīšanai Komisijai (8), ir vairākas reizes būtiski grozīts (9). Skaidrības un praktisku iemeslu dēļ minētais lēmums ir jākodificē.
(2)
Kopienas iekšējā tirdzniecība ar liellopiem, cūkām, aitām, kazām un zirgu dzimtas dzīvniekiem ir atļauta no savākšanas centriem, ko apstiprinājušas kompetentās iestādes dalībvalstī, kurā tie atrodas.
(3)
Kopienas iekšējā tirdzniecība ar liellopu un cūku sugas mājdzīvnieku spermu ir atļauta no centriem, ko apstiprinājušas kompetentās iestādes dalībvalstī, kurā tie atrodas.
(4)
Kopienas iekšējā tirdzniecība ar liellopu sugas dzīvnieku embrijiem un olšūnām ir atļauta, ja to savākšanu, apstrādi un uzglabāšanu veic embriju ieguves brigādes, ko apstiprinājušas kompetentās iestādes dalībvalstī, kurā tie darbojas.
(5)
Katrai dalībvalstij ir jānosūta Komisijai un pārējām dalībvalstīm savākšanas centru, spermas savākšanas centru un embriju ieguves brigāžu saraksts, ko tā apstiprinājusi savā teritorijā.
(6)
Ir nepieciešams saskaņot šādu sarakstu paraugus un to nosūtīšanas veidus, lai darītu viegli pieejamus jaunākos sarakstus attiecībā uz Kopienu.
(7)
Būtu izdevīgi un pienācīgi lietot šādu saskaņotu sarakstu paraugus apstiprinātajiem karantīnas punktiem vai centriem tādu putnu ievedumiem, kas nav mājputni.
(8)
Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO LĒMUMU.
1. pants
I pielikumā uzskaitīto iestāžu sarakstus nosūta Komisijai Word vai Excel formātā uz šādu adresi: Inforvet@ec.europa.eu
Sarakstus sastāda saskaņā ar noformējuma paraugiem, kas uzskaitīti II pielikumā.
Jebkādas izmaiņas noformējumā vai adresāta maiņu Komisija paziņo dalībvalstīm ar Pārtikas aprites un dzīvnieku veselības pastāvīgās komitejas starpniecību.
2. pants
Lēmumu 2001/106/EK atceļ.
Atsauces uz atcelto lēmumu uzskata par atsaucēm uz šo lēmumu un lasa saskaņā ar atbilstības tabulu, kas atrodas IV pielikumā.
3. pants
Šis lēmums ir adresēts dalībvalstīm.
Briselē, 2007. gada 6. decembrī

Labels: 12
3
15
6